২০১৬ সালে অক্সফোর্ড ডিকশনারির সেরা শব্দ হিসেবে চিহ্নিত হয়েছিল ‘Post truth’ বা ‘উত্তর-সত্য’ শব্দটি। এ শব্দের কেতাবি অর্থ হল কোনও পরিস্থিতি প্রসঙ্গে মানুষের মতামতকে এমন ভাবে তৈরি করা যাতে বাস্তব ঘটনার চেয়ে ঢের বেশি প্রভাব বিস্তার করতে পারে ব্যক্তিগত আবেগ ও বিশ্বাস-নির্ভর আবেদন। বলাই বাহুল্য এই উত্তর-সত্যের পথ হাতড়ে বের করেছে গোটা পৃথিবী জুড়েই ক্ষমতা দখলের কারিগরেরা। ডোনাল্ড ট্রাম্প থেকে নরেন্দ্র মোদী সকলেই এ পথের পথিক। সে কারণেই এ দেশে ধর্মীয় সংখ্যাগুরুদের যুক্তিনির্ভর পথ ছেড়ে বিশ্বাসনির্ভর পথে চলার রসদ তৈরির দায়িত্ব নিয়েছে ‘গেরুয়া শাসকের দল’। সেই লক্ষ্যে দেশের সাংবিধানিক প্রতিষ্ঠানগুলিতেও নিয়ন্ত্রণের রাজনীতি কায়েম হচ্ছে নিত্যনতুন কায়দায়। নীতি আয়োগ, সিবিআই, রিজার্ভ ব্যাঙ্ক, ইউজিসি, আইসিসিআর, সব কিছুই ঢুকে পড়ছে সে তালিকায়। রামনামের উন্মাদনায় অসহিষ্ণু মানসিকতার প্রসার ঘটানোর চেষ্টা চলছে সারা দেশজুড়েই। ভাবখানা এমন যেন এ দেশে হিন্দুদের জীবনযন্ত্রণার মূল কারণই হচ্ছে সংখ্যালঘু মুসলমানদের দল। ফলে দ্রুত প্রয়োজন গায়ের জোরেই দেশের ইতিহাস বদলানো, আর এই ইতিহাস-বিকৃতির অন্যতম উপাদান এখন নামবদলের অ্যাজেন্ডা।